റോഡ് തകര്ന്നു യാത്രക്കാര് ദുരിതത്തില് പൂച്ചാക്കല്: റോഡ് തകര്ന്നു. യാത്രക്കാര് ദുരിതത്തില്. തൈക്കാട്ടുശേരി പഞ്ചായത്തിലെ ചിരാത്തുകാട് ശ്മശാനം റോഡാണ് തകര്ന്ന് ഗതാഗത യോഗ്യമല്ലാതായത്. ശ്മശാനം അടക്കമുള്ള സ്ഥലങ്ങളിലേക്കുള്ള യാത്ര സുഗമമാക്കാനാണ് പഞ്ചായത്ത് റോഡ് നിര്മിച്ചത്. മണ്കൂനയിലൂടെ റോഡ് നിര്മിച്ചിട്ടുള്ളത്. രാത്രി കാലങ്ങളില് വശങ്ങളില് നിന്ന് അനധികൃതമായി മണലെടുക്കുന്നതാണ് റോഡിന്റെ തകര്ച്ചക്ക് കാരണമെന്ന് നാട്ടുകാര് കുറ്റപ്പെടുത്തി. പൂഴിയിളകി റോഡ് പൂര്ണമായി തകര്ന്നതോടെ കാല്നട, ഇരുചക്ര വാഹന യാത്രക്കാര്ക്ക് സഞ്ചരിക്കാന് കഴിയാത്ത സ്ഥിതിയായി. പുന്നക്കീഴില് ഭഗവതി ക്ഷേത്രം, സെന്റ് ആന്റണീസ് പള്ളി, മാക്കേക്കടവ്, പനിയാത്ത്, തേവര്വട്ടം, മണപ്പുറം, പരിമണം എന്നിവിടങ്ങളിലേക്ക് എളുപ്പത്തില് എത്താനുള്ള മാര്ഗമാണിത്. ചേര്ത്തല അരൂക്കൂറ്റി റോഡില് മണപ്പുറത്തിനും മാക്കേക്കടവിനും ഇടയില് ഗതാഗത കുരുക്ക് ഉണ്ടായാല് വാഹനങ്ങള്ക്ക് ഈ റോഡിലൂടെ കടന്ന് പോകാനാകും. റോഡ് സഞ്ചാര യോഗ്യമാക്കാന് അടിയന്തര നടപടി സ്വീകരിക്കണമെന്നാണ് യാത്രക്കാരുടെ ആവശ്യം.